b'\n_START_ARTICLE_\nOrkanen Tor\n_START_PARAGRAPH_\nOrkanen Tor var et ekstremv\xc3\xa6r som traff norskekysten 29. januar 2016, med orkan p\xc3\xa5 de mest utsatte kyststasjonene fra Hordaland til M\xc3\xb8re og Romsdal, og i Nord-Tr\xc3\xb8ndelag \xe2\x80\x93 og en rekke steder i h\xc3\xb8yfjellet. P\xc3\xa5 kysten hadde Kr\xc3\xa5kenes fyr 48,9\xc2\xa0m/s, det h\xc3\xb8yeste som er registrert p\xc3\xa5 norskekysten (men denne vindm\xc3\xa5leren var ikke i drift under Nytt\xc3\xa5rsorkanen) \xe2\x80\x93 og vindkast p\xc3\xa5 61,7\xc2\xa0m/s. I tillegg hadde noen kyststasjoner sterk storm. Indre lavlandsstr\xc3\xb8k hadde betydelig mindre vind og mindre skader, men mange tr\xc3\xa6r ble felt her ogs\xc3\xa5, hvorav noen ogs\xc3\xa5 p\xc3\xa5 \xc3\x98stlandet. Sent p\xc3\xa5 kvelden meldte NVE at  30 000 husstander var str\xc3\xb8ml\xc3\xb8se, og at det ville bli flere. Pr. 9. februar var skadene ansl\xc3\xa5tt til 180 mill. kr i en oversikt som var ufullstendig, men forsikringsselskapene mente de like fullt var langt mindre enn etter orkanen Dagmar. Dette tilskrives bedre varsling, og at folk hadde forberedt seg bedre. I tillegg slo ikke vinden ned i lavlandet p\xc3\xa5 \xc3\x98stlandet i samme grad som fryktet.'